**DĖL LEIDIMO IŠNUOMOTI PATALPAS**

Projektas

2017 m. rugsėjo 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsniu, Rokiškio rajono savivaldybės tarybos 2014 m. gruodžio 19 d. sprendimu Nr. TS-254 patvirtintu Rokiškio rajono savivaldybės turto nuomos tvarkos aprašu, atsižvelgdama į biudžetinės įstaigos Rokiškio kultūros centro 2017 m. rugsėjo 6 d. raštą Nr. ISD-171 „Dėl leidimo nuomoti Rokiškio kultūros centro kavinės patalpas“ ir viešosios įstaigos Rokiškio rajono ligoninės 2017 m. rugsėjo 18 d. raštą Nr. S-(1.14)-1082 „Dėl patalpų nuomos“ Rokiškio rajono savivaldybės taryba n u s p r e n d ž i a:

1. Leisti išnuomoti viešo konkurso būdu 10 metų maitinimo paslaugoms teikti Rokiškio rajono savivaldybei nuosavybės teise priklausančias 94,75 kv. m patalpas (patalpų pažymėjimas plane 2-6, 2-7, 2-8), esančias kultūros namų pastate (unikalus pastato numeris 7397-9001-2018), Respublikos g. 96, Rokiškio m., ir nustatyti pradinę 1 kv. m nuomos kainą – 0,72 Eur (be PVM) mėnesiui.

2. Leisti išnuomoti viešo konkurso būdu 10 metų ortopedijos technikos paslaugoms teikti Rokiškio rajono savivaldybei nuosavybės teise priklausančias 12,5 kv. m patalpas (120 kabinetas), esančias ligoninės pastate (unikalus pastato numeris 7398-8030-2018), V. Lašo g. 3, Rokiškio m., ir nustatyti pradinę 1 kv. m nuomos kainą – 0,76 Eur (be PVM) mėnesiui.

 3. Įgalioti biudžetinės įstaigos Rokiškio kultūros centro direktorę organizuoti sprendimo 1 punkte nurodytų patalpų viešą nuomos konkursą ir pasirašyti turto nuomos sutartį bei turto perdavimo- priėmimo aktą.

 4. Įgalioti viešosios įstaigos Rokiškio rajono ligoninės direktorę organizuoti sprendimo 2 punkte nurodytų patalpų viešą nuomos konkursą ir pasirašyti turto nuomos sutartį bei turto perdavimo-priėmimo aktą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka

Savivaldybės meras Antanas Vagonis

Julė Bražionienė

Rokiškio rajono savivaldybės tarybai

**SPRENDIMO PROJEKTO ,,DĖL LEIDIMO IŠNUOMOTI PATALPAS “**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Priimti savivaldybės tarybos sprendimą leisti išnuomoti viešo konkurso būdu kavinės patalpas kultūros namų pastate (Respublikos g. 96, Rokiškis) maitinimo paslaugoms teikti ir 12,5 kv. m kabinetą Rokiškio rajono ligoninės konsultacijų ir diagnostikos skyriaus patalpose (V.Lašo g. 3, Rokiškis) ortopedijos technikos paslaugoms teikti.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Rokiškio rajono savivaldybės tarybos 2014 m. gruodžio 19 d. sprendimu Nr. TS-254 patvirtintas Rokiškio rajono savivaldybės turto nuomos tvarkos aprašas.

 **Sprendimo projekto esmė.**

 Gautas Rokiškio kultūros centro direktorės prašymas leisti išnuomoti kavinės patalpas kultūros namų pastate maitinimo paslaugoms teikti ir VšĮ Rokiškio rajono ligoninės direktorės prašymas leisti išnuomoti 12,5 kv. m. kabinetą Rokiškio rajono ligoninės konsultacijų ir diagnostikos skyriaus patalpose ortopedijos technikos paslaugoms teikti. LR valstybės ir savivaldybių turto valdymo, naudojimo ir disponavimo juo įstatyme bei Rokiškio rajono savivaldybės tarybos patvirtintame Savivaldybės turto nuomos tvarkos apraše numatyta, kad savivaldybės nekilnojamas turtas išnuomojamas viešo konkurso būdu, savivaldybės tarybai priėmus sprendimą leisti išnuomoti turtą.

Teikiamame sprendimo projekte siūloma leisti 10 metų laikotarpiui išnuomoti 94,75 kv. m kavinės patalpas, maitinimo paslaugoms teikti, kultūros namų pastate, esančiame Respublikos g. 96, Rokiškio m., ir įgalioti Rokiškio kultūros centro direktorę organizuoti viešą turto nuomos konkursą. Pagal dabar esančias sąlygas, kavinė veikti pastoviai ne renginių metu negalės, tam reikalingas atskiras įėjimas, tualetas. Leisti bet kuriuo laiku naudotis kavinės lankytojams pagrindiniu įėjimu negalima dėl kultūros centro turto saugumo, nes yra garso, apšvietimo įranga, II a. fojė eksponuojami įvairūs eksponatai, už kurių saugumą atsako kultūros centras, I ir II a. fojė vyksta saviveiklininkų užsiėmimai. Skelbiant konkursą, konkurso sąlygose bus galima numatyti alternatyvią galimybę nuomininkui, suderinus su nuomotoju, savo lėšomis įrengti atitinkančias higienos normas ir statybos reikalavimus kavinės patalpas, kad kavinė galėtų veikti visą darbo dieną, nepriklausomai nuo kultūros centro darbo laiko. Konkurse galės dalyvauti visi pageidaujantys subjektai. Siūloma nustatyti pradinę nuomos kainą – 0,72 Eur mėnesiui už 1 kv. m, kuri paskaičiuota vadovaujantis patvirtintais teisės aktais.

 Sprendimo projekte taip pat siūloma leisti 10 metų laikotarpiui išnuomoti 12,5 kv. m kabinetą Rokiškio rajono ligoninės konsultacijų ir diagnostikos skyriaus patalpose ( V.Lašo g. 3, Rokiškyje) ortopedijos technikos paslaugoms teikti ir įgalioti Rokiškio rajono ligoninės direktorę organizuoti viešą turto nuomos konkursą. Paskaičiuota pradinė nuomos kainą – 0,76 Eur mėnesiui už 1 kv. m. Išnuomotose patalpose ortopedijos technikos specialistų teikiamomis paslaugomis galės pasinaudoti rajono gyventojai vietoje, nereikės vykti į ortopedijos centrus, įsikūrusius kituose miestuose. Tai ypač aktualu stacionare ir ambulatoriškai gydomiems pacientams po kaulų lūžių, skilimų, operacijų, disko išvaržų, galūnių paralyžių, atramos-judamojo aparato deformacijų, ankilozių, kontraktūrų ir kt., siekiant geresnio gijimo, greitesnio darbingumo atstatymo, efektyvesnių reabilitacijos rezultatų. Be to, ši paslauga taps prieinamesnė ir rajono neįgaliems gyventojams, kuriems sudėtinga pasiekti ortopedijos centrus, esančius kituose miestuose. Ortopedijos technikos specialistai paslaugas teiks atskiromis dienomis, nustatytomis valandomis, kaip bus suderinta su ligoninės administracija.

 **Galimos pasekmės, priėmus siūlomą tarybos sprendimo projektą:**

 **teigiamos** – Rokiškio kultūros centro renginių lankytojai turės galimybę naudotis kavinės teikiamomis maitinimo paslaugomis. Rajono gyventojai galės pasinaudoti ortopedijos technikos specialistų paslaugomis Rokiškyje, nereiks vykti į ortopedijos centrus, įsikūrusius kituose miestuose.

**neigiamos** – nebus.

**Kokia sprendimo nauda Rokiškio rajono gyventojams.**

 Rokiškio kultūros centro renginių lankytojai turės galimybę naudotis kavinės teikiamomis maitinimo paslaugomis.

 Rajono gyventojai galės pasinaudoti ortopedijos technikos specialistų paslaugomis Rokiškyje, nereiks vykti į ortopedijos centrus, įsikūrusius kituose miestuose. Tai ypač aktualu stacionare ir ambulatoriškai gydomiems pacientams.. Be to, ši paslauga taps prieinamesnė ir rajono neįgaliems gyventojams, kuriems sudėtinga pasiekti ortopedijos centrus, esančius kituose miestuose.

**Finansavimo šaltiniai ir lėšų poreikis**.

Sprendimo įgyvendinimui papildomų savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus vedėja Julė Bražionienė